## Uredba o osnivanju Hrvatskog centra za mine

### NN 24/1998 (23.2.1998.), Uredba o osnivanju Hrvatskog centra za mine

# **VLADA REPUBLIKE HRVATSKE**

Na temelju članka 12. stavka 2. Zakona o ustanovama ("Narodne novine",
broj 76/93), Vlada Republike Hrvatske je na sjednici održanoj 19. veljače
1998. godine, donijela

## **UREDBU**

### **O OSNIVANJU HRVATSKOG CENTRA ZA MINE**

Članak 1.

Ovom Uredbom osniva se ustanova pod nazivom: Hrvatski centar za mine.

Sjedište Hrvatskog centra za mine je u Sisku, Ivana Meštrovića 30.

Članak 2.

Osnivač Hrvatskog centra za mine je Republika Hrvatska, a prava i dužnosti
osnivača obavljat će Vlada Republike Hrvatske.

Članak 3.

Djelatnosti Hrvatskog centra za mine su:

1. prikupljanje i obrada podataka o područjima i objektima zagađenim
minskoeksplozivnim napravama i vođenje evidencije,

2. vođenje evidencije o razminiranim područjima,

3. predlaganje Vladi Republike Hrvatske naknadne prednosti u razminiranju,
nakon što je donesen Plan razminiranja područja i/ili građevina Republike
Hrvatske (dalje: Plan),

4. vođenje brige o obavješćivanju stanovništva o opasnosti od minskoeksplozivnih
sredstava i njihovoj obuci, izrađivanje prosudbe o ugroženosti pojedinih
područja koja su zagađena minskoeksplozivnim napravama,

5. poslovi obilježavanja područja zagađenih minskoeksplozivnim sredstvima
i neeksplodiranim ubojnim sredstvima,

6. poslovi istraživanja i razvoja tehnologije razminiranja,

7. koordinacija rada međunarodnih eksperata koji se bave pitanjem razminiranja
u Republici Hrvatskoj,

8. drugi poslovi u svezi s razminiranjem određeni zakonom ili po zahtjevu
Vlade.

Hrvatski centar za mine ne može mijenjati djelatnost iz stavka 1. ovoga
članka bez suglasnosti Vlade Republike Hrvatske.

Članak 4.

Hrvatskim centrom za mine upravlja Savjet.

Savjet ima predsjednika i šest članova koje imenuje i razrješuje Vlada
Republike Hrvatske.

Predsjednik i članovi Savjeta imenuju se na vrijeme od četiri godine.

Savjet donosi odluke većinom glasova svih članova Savjeta.

Članovi Savjeta ne mogu biti osobe koje se bave poslovima razminiranja
i/ili su osnivači pravne osobe koja je registrirana za obavljanje poslova
razminiranja.

Članak 5.

Savjet donosi statut uz suglasnost Vlade Republike Hrvatske.

Savjet donosi godišnji program rada Hrvatskog centra za mine, prati
njegovo izvršenje, donosi proračun prihoda i rashoda, odlučuje o kupnji,
prodaji i drugom raspolaganju nekretninama, te odlučuje o drugim bitnim
pitanjima vezanim za rad utvrđenim statutom Hrvatskog centra za mine.

Savjet ne može, bez suglasnosti Vlade Republike Hrvatske, donijeti odluku
o stjecanju, otuđenju ili opterećenju nekretnina.

Savjet donosi poslovnik o svom radu.

Članak 6.

Radom Hrvatskog centra za mine rukovodi ravnatelj kojeg imenuje i razrješuje
Vlada Republike Hrvatske.

Ravnatelj Hrvatskog centra za mine imenuje se na vrijeme od četiri godine.

Članak 7.

Ravnatelj Hrvatskog centra za mine organizira i vodi rad i poslovanje,
te predstavlja i zastupa Hrvatski centar za mine. Ravnatelj obavlja i druge
poslove određene zakonom i ovim statutom.

Ravnatelj može bez suglasnosti Savjeta sklapati poslove o stjecanju
i otuđenju imovine do iznosa utvrđenog Statutom.

Članak 8.

Sredstva za osnivanje i početak rada Hrvatskog centra za mine osigurava
osnivač u izinosu od 750.000 kn.

Sredstva za poslovanje i rad Hrvatski centar za mine pribavlja iz državnog
proračuna, obavljanjem djelatnosti i iz drugih izvora sukladno zakonu.

Ako u obavljanju svoje djelatnosti Hrvatski centar za mine ostvari dobit,
ta se dobit upotrebljava isključivo za obavljanje i razvoj djelatnosti.

Odluku o upotrebi dobiti iz stavka 3. ovoga članka donosi Savjet uz
suglasnost Vlade Republike Hrvatske.

Članak 9.

Hrvatski centar za mine za svoje obveze odgovara cijelom svojom imovinom.

Republika Hrvatska solidarno i neograničeno odgovara za obveze Hrvatskog
centra za mine.

Članak 10.

Unutarnje ustrojstvo Hrvatskog centra za mine uredit će se Statutom,
sukladno zakonu i ovoj Uredbi.

Članak 11.

Prava i obveze osnivača i Hrvatskog centra za mine koja nisu uređena
ovom Uredbom uređuju se statutom.

Članak 12.

Rad Hrvatskog centra za mine je javan.

O javnosti rada skrbi ravnatelj.

Podaci koji nisu dostupni javnosti određuju se aktom Hrvatskog centra
za mine koji donosi Savjet.

Članak 13.

U roku 30 dana od dana stupanja na snagu ove Uredbe, Vlada Republike
Hrvatske imenovat će predsjednika i članove Savjeta, te ravnatelja Hrvatskog
centra za mine.

Savjet je dužan, u roku 60 dana od dana stupanja na snagu ove Uredbe,
donijeti Statut i druge akte potrebne za rad Hrvatskog centra za mine.

Članak 14.

Vlada Republike Hrvatske imenovat će privremenog ravnatelja koji će
obaviti pripreme za početak rada i podnijeti prijavu za upis u sudski registar
Hrvatskog centra za mine, u roku od 15 dana od dana stupanja na snagu ove
Uredbe.

Članak 15.

Hrvatski centar za mine počinje s radom danom upisa u sudski registar.

Članak 16.

Danom početka rada Hrvatskog centra za mine, prestaje s radom Povjerenstvo
za pitanja razminiranja.

Članak 17.

Ova Uredba stupa na snagu danom objave u "Narodnim novinama".

Klasa: 023-03/98-02/05
Urbroj: 5030107-98-1
Zagreb, 19. veljače 1998.

Predsjednik
**mr. Zlatko Mateša,** v. r.

Uredba, NN 24/1998-296